Savnet MC-fører funnet på togstasjon - Aftenposten
Savnet MC-fører funnet på togstasjon
Politiet startet leteaksjon da de fant motorsykkelen med lysene på og med nøklene i tenningen.
Publisert: 02.aug.2007 10:23
Har du bilder eller tips til denne saken? Send oss en epost eller ring Aftenposten.no på 22864040 .
Politiet i Sør-Trøndelag startet en stor leteaksjon etter at de fant en forlatt motorsykkel. — Motorsykkelen ble funnet i en grøft klokken 08.50. Lyset stod på og nøklene stod i, men føreren var borte, sier Leif Berglund, operasjonsleder i Sør-Trøndelag politidistrikt, til Aftenposten.no. Klokken 11 ble mannen funnet på togstasjonen på Oppdal. - Han blir nå tatt vare på av politiet og tatt med til lensmannskontoret for å bli avhørt om hvorfor han ikke meldte fra om trafikkuhellet, sier Berglund.
Vitne snakket med mannen
Motorsykkelen lå 2-3 kilometer sør for Ulsberg ved E6. En mann snakket med MC-føreren etter ulykken.- En person snakket med mannen på stedet der vi fant motorsykkelen, sier operasjonslederen. Politiet var redde for at mannen har skadet seg, fått sjokk og gått ut i det ulendte terrenget. Store styrker, inkludert et helikopter og to redningshunder ble satt inn i søket etter mannen.